ครม.ไฟเขียว476ล. ประกันนาข้าวพ.ค.นี้
ครม.ไฟเขียวประกันภัยนาข้าว วงเงิน 476 ล้านบาท ดำเนินโครงการต้น พ.ค.
29 เม.ย. 2558

ครม.ไฟเขียวประกันภัยนาข้าว วงเงิน 476 ล้านบาท ดำเนินโครงการต้น พ.ค.
นายสมหมาย ภาษี รมว.คลัง เปิดเผยว่า คณะรัฐมนตรี (ครม.) มีมติเห็นชอบโครงการประกันภัยข้าวนาปี ปีการผลิต 2558 วงเงินงบประมาณ 476 ล้านบาท เริ่มในเดือน พ.ค.นี้ โดยขยายเป้าหมายการประกันภัยพืชผลเกษตรกรชาวนาจาก 8 แสนไร่ เป็น 1.5 ล้านไร่ และจะเพิ่มเป็น 3 ล้านไร่ในอนาคต และเพิ่มวงเงินการประกันความเสียหายในนาข้าวให้กับชาวนามากขึ้น เชื่อว่าจะทำให้เกษตรกรเข้าร่วมโครงการได้ตามเป้าหมาย
ทั้งนี้ อัตราเบี้ยประกันภัยอยู่ที่ 115-450 บาท/ไร่ แบ่งตามความเสี่ยงพื้นที่รับประกันภัย5 พื้นที่ โดยเกษตรกรชำระเบี้ย 60-100 บาท/ไร่ ที่เหลือรัฐบาลช่วยจ่ายสมทบ 64.12-383.64 บาท/ไร่ ชาวนาจะได้รับการคุ้มครองภัย 7 ประเภท อัตราค่าสินไหมทดแทน 1,111 บาท/ไร่ สำหรับภัยธรรมชาติ 6 ภัย และวงเงินคุ้มครอง 555 บาท/ไร่ สำหรับภัยศัตรูพืชและโรคระบาด ซึ่งจะเป็นโครงการที่ส่งผลดีต่อเกษตรกร และช่วยรัฐลดภาระชดเชย